ID-DEĊIŻJONI TAL-KUMMISSJONI
tat-18 ta' April 2005
dwar li jiġi estiż l-għarfien limitat ta' “RINAVE - Registro Internacional Naval, SA”
(innotifikata taħt in-numru tad-dokument C(2005) 1156)
(It-test Portugiż biss huwa awtentiku)
(Test b'rilevanza għaż-ŻEE)
(2005/311/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 94/57/KE tat-22 ta' Novembru 1994 dwar regoli u standards komuni għall-organizzazzjonijiet li jwettqu spezzjonijiet u servejs tal-vapuri u għall-attivitajiet marbuta ma' l-amministrazzjonijiet marittimi (1), kif emendata l-aħħar bid-direttiva 2001/105/KE tal-Parlament Ewropew u tal-Kunsill u b'mod partikolari l-Artikolu 4(3) tagħha,
Wara li kkunsidrat l-ittri bid-data tal-25 ta' Marzu 2003 u t-8 ta' Mejju 2003 mill-Awtoritajiet Portugiżi, li jitolbu li jiġi estiż l-għarfien limitat ta' RINAVE - 'Registro Internacional Naval, SA' (minn issa 'l quddiem “RINAVE”) skond l-Artikolu 4 (2) u (3) tad-direttiva hawn fuq imsemmija, għal żmien bla limitu,
Billi:
(1)
L-għarfien limitat skond l-Artikolu 4(3) tad-Direttiva 94/57/KE huwa għarfien mgħoti lil organizzazzjonijiet (soċjetajiet ta' klassifikazzjoni) li jissodisfaw il-kriterji kollha ħlief dawk stipulati fil-paragrafi 2 u 3 tat-taqsima “Ġenerali” ta' l-Anness, iżda li huwa limitat fiż-żmien u fl-iskop sabiex l-organizzazzjoni interessata tista' tikseb aktar esperjenza.
(2)
Id-Deċiżjoni tal-Kummissjoni ta' l-14 ta' Lulju 2000 għarfet lir-RINAVE fuq il-bażi ta' l-Artikolu 4(3) għall-Portugall, għal perijodu ta' tliet snin (2).
(3)
Il-Kummissjoni vverifikat li RINAVE tissodisfa l-kriterji kollha ta' l-Anness tad-Direttiva hawn fuq imsemmija ħlief dawk stabbiliti fil-paragrafi 2 u 3 tat-taqsima 'Ġenerali' ta' l-Anness, inklużi d-dispożizzjonijiet imsemmija fl-Artikolu 4(5).
(4)
Aktar minn hekk il-valutazzjoni mwettqa mill-Kummissjoni uriet id-dipendenza ta' l-organizzazzjoni fuq ir-regoli tekniċi ta' organizzazzjoni oħra rikonoxxuta.
(5)
Matul il-perijodu 2000-2003, id-dokumenti dwar ir-rendiment ta' RINAVE fir-rigward tas-sigurtà u l-prevenzjoni tat-tniġġiż kif kienu ppublikati mill-Memorandum ta' Ftehim ta' Pariġi wrew konsistentement l-ogħla livelli.
(6)
Il-miżuri previsti f'din id-Deċiżjoni huma konformi ma' l-opinjoni tal-Kumitat stipulata fl-Artikolu 7 tad-Direttiva 94/57/KE,
ADOTTAT DIN ID-DEĊIŻJONI:
Artikolu 1
L-għarfien limitat ta' “RINAVE - Registro Internacional Naval, SA” qed jiġi estiż skond l-Artikolu 4(3) tad-Direttiva tal-Kunsill 94/57/KE għal perijodu ta' tliet snin mid-data ta' adozzjoni ta' din id-Deċiżjoni.
Artikolu 2
L-effetti ta' l-għarfien estiż huma limitati għall-Portugall.
Artikolu 3
Din id-deċiżjoni hija indirizzata lir-Repubblika Portugiża.
Magħmula fi Brussell, fit-18 ta' April 2005.